
Latvijas Republikas nacionālo pozīciju Nr.3 “Par priekšlikumu Eiropas Parlamenta un Padomes Regulai, ar ko nosaka noteikumus seksuālas vardarbības pret bērniem novēršanai un apkarošanai”


Iekšlietu ministrija ir sagatavojusi Latvijas Republikas nacionālās pozīcijas Nr.3 projektu “Par priekšlikumu Eiropas Parlamenta un Padomes Regulai, ar ko nosaka noteikumus seksuālas vardarbības pret bērniem novēršanai un apkarošanai” (turpmāk – pozīcijas projekts).
Pozīcijas projekts atbilstoši Ministru kabineta 2021.gada 7.septembra noteikumu Nr.606 “Ministru kabineta kārtības rullis” 113.8.apakšpunktam tiek virzīti apstiprināšanai Ministru kabinetā.
Pozīcijas projekts ir elektroniski saskaņots ar Aizsardzības ministriju, Ārlietu ministriju, Ekonomikas ministriju, Finanšu ministriju, Labklājības ministriju, Satiksmes ministriju, Tieslietu ministriju, Viedās administrācijas un reģionālās attīstības ministriju, Ģenerālprokuratūru, Datu valsts inspekciju un LR Tiesībsargu. 

Regulas priekšlikuma būtība ir izveidot vienotu Eiropas Savienības ilgtermiņa regulējumu seksuālas vardarbības pret bērniem novēršanai un apkarošanai tiešsaistē. Tas paredz pienākumus tiešsaistes pakalpojumu sniedzējiem novērtēt un mazināt riskus, ka to pakalpojumi varētu tikt izmantoti seksuālas vardarbības pret bērniem materiālu (turpmāk – CSAM) izplatīšanai vai bērnu ievilināšanai, stiprināt ziņošanas un cietušo atbalsta mehānismus, kā arī izveidot ES Centru, kas atbalstītu regulas īstenošanu, ziņojumu apstrādi, sadarbību ar dalībvalstu kompetentajām iestādēm un vienotu indikatoru izmantošanu CSAM identificēšanai.

Latvija atbalsta Regulas priekšlikuma mērķi ar nosacījumu, ka regulējums nodrošina skaidru līdzsvaru starp bērnu aizsardzību tiešsaistē un pamattiesību ievērošanu, tostarp tiesībām uz privātumu, saziņas konfidencialitāti, datu aizsardzību un kiberdrošību. Latvija atbalsta mērķētus, samērīgus un ar nepieciešamajām procesuālajām garantijām piemērojamus pasākumus CSAM identificēšanai un izņemšanai, īpaši publiski pieejamā saturā, kā arī efektīvus riska mazināšanas, ziņošanas, cietušo atbalsta un sadarbības mehānismus starp pakalpojumu sniedzējiem, ES Centru un dalībvalstu kompetentajām iestādēm. Publiski pieejama satura gadījumā Latvija var atbalstīt risinājumus, kas aptver zināmu un jaunu CSAM, kā arī, pie īpaši stingrām garantijām, bērnu ievilināšanu seksuālas izmantošanas nolūkos.

Vienlaikus Latvija neatbalsta risinājumus, kas radītu visaptverošu, nediferencētu vai preventīvu visu lietotāju privātās saziņas skenēšanu, paplašinātu piekļuvi publiski nepieejamai vai šifrētai saziņai vai tieši vai netieši vājinātu, apietu vai citādi grautu šifrēšanu, tostarp pilnīgu šifrēšanu. Attiecībā uz publiski nepieejamu vai privātu saziņu Latvija neatbalsta jauna CSAM vai bērnu ievilināšanas iekļaušanu atklāšanas mehānismos, ja tas nozīmētu plašāku, mazāk mērķētu vai saturiski analizējošu privātās saziņas pārbaudi. Jebkāda piekļuve privātai vai publiski nepieejamai saziņai būtu pieļaujama tikai kā absolūts izņēmums – attiecībā uz konkrētām, individuāli identificētām personām vai kontiem, pamatojoties uz faktiem un likumīgi iegūtām norādēm, un tikai ar nepieciešamajām procesuālajām garantijām, tostarp iepriekšēju tiesas vai neatkarīgas administratīvās iestādes atļauju.

